Návrh nariadenie rady, ktorým sa mení a dopĺňa nariadenie (ES) č. 332/2002, ktorým sa zavádza systém strednodobej finančnej pomoci pre platobné bilancie členských štátov /* KOM/2008/0717 v konečnom znení - CNS 2008/0208 */





[pic] | KOMISIA EURÓPSKYCH SPOLOČENSTIEV | Brusel, 30.10.2008 KOM(2008) 717 v konečnom znení 2008/0208 (CNS) Návrh NARIADENIE RADY, ktorým sa mení a dopĺňa nariadenie (ES) č. 332/2002, ktorým sa zavádza systém strednodobej finančnej pomoci pre platobné bilancie členských štátov (predložená Komisiou) DÔVODOVÁ SPRÁVA 1. V nariadení Rady (ES) č. 332/2002 sa zavádza systém strednodobej finančnej pomoci pre platobné bilancie členských štátov, ktorým sa nahrádza pôvodný systém ustanovený v nariadení Rady 1969/88. Týmto systémom sa zavádza mechanizmus ustanovený v článku 119 zmluvy, podľa ktorého Spoločenstvo môže udeliť vzájomnú pomoc členskému štátu, ak má členský štát „ v platobnej bilancii ťažkosti alebo mu v tejto súvislosti hrozia vážne ťažkosti v dôsledku celkovej nerovnováhy jeho platobnej bilancie alebo druhov meny, ktoré má k dispozícii “ za predpokladu, že tento členský štát nie je členom eurozóny. 2. Uvedeným nariadením prijatým vo februári 2002 sa znížil limit na 12 miliárd EUR (v pôvodnom nariadení 16 miliárd EUR). Toto rozhodnutie bolo v súlade s výrazným znížením možného počtu príjemcov, pričom v tom čase sa mimo eurozóny nachádzali iba tri členské štáty. Napriek tomu, že v odôvodnení 8 sa uvádza, že táto suma „ sa zdá byť primeraná pri (...) zohľadnení nastávajúceho rozšírenia Európskej únie“, finančný vývoj v medzinárodnom kontexte v súčasnosti vedie k záveru, že táto suma nemusí byť postačujúca v prípade, ak niekoľko členských štátov bude potrebovať podstatnú strednodobú finančnú pomoc Spoločenstva. Z tohto dôvodu sa navrhuje zvýšiť tento limit na 25 miliárd EUR s cieľom výrazne zvýšiť schopnosť Európskej únie reagovať na potenciálne potreby členských štátov mimo eurozóny. 3. Takisto sa navrhuje ustanoviť osobitný postup na revíziu tohto limitu, keď existuje naliehavá potreba takéhoto rozhodnutia, keďže v súčasnosti platný postup – podľa ktorého sa vyžaduje revízia samotného nariadenia č. 332/2002 s použitím postupu ustanoveného v článku 308 zmluvy – neumožňuje veľmi rýchlu reakciu, ktorá by bola potrebná vzhľadom na neobvykle veľký zmätok na trhoch. Rada by mala oprávniť Komisiu prijať rozhodnutie o zmene tohto limitu potom, čo jej bude doručené stanovisko Hospodárskeho a finančného výboru k naliehavej potrebe tohto rozhodnutia a zavedeniu nového limitu. Bežný postup revízie tohto limitu by sa preto realizoval vtedy, keď neexistuje potreba naliehavej zmeny alebo keď Hospodársky a finančný výbor namieta voči použitiu naliehavého postupu alebo nesúhlasí s novou sumou, ktorá sa má zaviesť ako limit. 2008/0208 (CNS) Návrh NARIADENIE RADY, ktorým sa mení a dopĺňa nariadenie (ES) č. 332/2002, ktorým sa zavádza systém strednodobej finančnej pomoci pre platobné bilancie členských štátov RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 308, so zreteľom na návrh Komisie[1] predložený po konzultácii s Hospodárskym a sociálnym výborom, so zreteľom na stanovisko Európskeho parlamentu[2], so zreteľom na stanovisko Európskej centrálnej banky, keďže: (1) Veľký počet členských štátov mimo eurozóny a možnosť, že niektoré z nich by mohli potrebovať strednodobú finančnú pomoc Spoločenstva v kontexte súčasnej globálnej finančnej krízy, si vyžaduje výrazné zvýšenie limitu sumy úverov, ktoré sa majú poskytnúť členským štátom, ustanoveného v nariadení (ES) č. 332/2002. (2) V prípade budúcich revízií tohto limitu by sa mal uplatniť postup ad hoc s cieľom zlepšiť schopnosť Spoločenstva rýchlo reagovať na veľké zmeny vo finančnom prostredí, ktoré majú vplyv na celkovú sumu pomoci, ktorú by potenciálne členské štáty mohli potrebovať. (3) Nariadenie (ES) č. 332/2002 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Článok 1 nariadenia (ES) č. 332/2002 sa mení a dopĺňa takto: V odseku 1 sa druhý pododsek nahrádza takto: „Suma úverov, ktoré sa majú poskytnúť členským štátom na základe tohto systému, je obmedzená na 25 miliárd EUR istiny.“ Dopĺňa sa tento odsek 3: „V prípade, ak si vážne narušenie finančného prostredia vyžaduje naliehavú strednodobú finančnú pomoc Spoločenstva niekoľkým členským štátom, Komisia môže rozhodnúť o revízii limitu po tom, čo jej bude doručené stanovisko Hospodárskeho a finančného výboru k naliehavej potrebe revízie tohto limitu a k samotnému revidovanému limitu. Tento nový limit nadobúda účinnosť dňom nasledujúcim po jeho uverejnení v Úradnom vestníku Európskej únie. “ Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli XX. decembra 2008 Za Radu predseda [1] Ú. v. EÚ C [...], [...], s. [...]. [2] Ú. v. EÚ C [...], [...], s. [...].